Para outras páxinas con títulos homónimos véxase: Abelenda.

**Manuel Abelenda Zapata**, nado na Coruña o 2 de novembro de 1889 e finado en Perillo (Oleiros) o 20 de febreiro de 1957, foi un pintor galego.

Traxectoria
-----------

Nado nunha familia moi humilde e iniciouse en traballos artesanais antes de entregarse á pintura; os únicos estudos relacionados con esta arte fíxoos na Escola de Artes e Oficios da súa cidade natal a partir de 1903, na que pronto destaca e obtén os modestos premios da época. Cun complemento económico concedido polo Concello da Coruña e mais a Deputación Provincial viaxa en 1909 a Madrid, onde se integra nos ensinos do Círculo de Bellas Artes. En 1913 viaxa a Roma para estudar na Academia de España, como bolseiro da Deputación, pero regresa a España ó ano seguinte.

Exposición no Palacio de María Pita, en 1917. De esq. a der. de pé: Tella, Abelenda, Barreiro, Sobrino, Palacios, Seijo, Sotomayor, Lloréns, Castelao, Concheiro, Francés, Madariaga (co chapeu nas mans), González del Villar e dúas persoas sen identificar. Sentados: a muller de Francés, a Pardo Bazán e Picadillo.
En 1923 instalouse en Perillo (Oleiros), tras casar cunha muller dese lugar.

A partir deses anos realiza numerosas exposicións en cidades galegas (A Coruña, Vigo, Ferrol, Santiago etc.), Madrid e Barcelona, sendo considerado pola crítica da época un dos primeiros intérpretes da paisaxe galega. Novamente, cunha bolsa da Deputación coruñesa, viaxa a Italia, Suíza e Francia en 1930.

A guerra civil sorpréndeo en Madrid, onde se atopaba opositando a unha cátedra de profesor de debuxo, e permanece en Madrid ata 1939, data na que regresa á Coruña.

Continúa participando con éxito en diferentes exposicións (Vigo, 1940; Madrid, 1941; Barcelona, 1942; Oporto, 1942; Bilbao, 1945 etc.) e recibe terceira medalla na Exposición Nacional de Belas Artes de 1943, polo seu cadro *Mañana de octubre desde mi estudio*. É nomeado académico de número da Real Academia Galega de Belas Artes (1941) e académico correspondente da Real Academia Galega (1946).

En 1957 morre repentinamente na súa casa de Perillo.

A súa obra móstrase en Europa e América, de feito, en museos de Suramérica figuran obras súas, así como no de Arte Moderna de Madrid e nos de Galiza.

Abelenda foi por completo alleo a todas as innovacións europeas do seu tempo. Pola contra, apegado á paisaxe da súa terra, interprétaa con modos técnicos emparentados co impresionismo e cun sentimento lírico intimista, de raíz literaria.

Vida persoal
------------

Casou en 1923 con Obdulia Freire Mariñas, e foron pais de Obdulia, Leonardo e Manuela Abelenda Freire.

Notas
-----

1. ↑  Sigüenza (21-II-1957). "Falleció un artista. Manuel Abelenda". *Faro de Vigo*.

Véxase tamén
------------

### Bibliografía

* Bangueses Vázquez, Mercedes (2010). *Ilustradores galegos de preguerra (1880-1936)*. IEV. ISBN 978-84-89599-44-4.
* Chamoso Lamas, Manuel: «Arte», en *Galicia*. Barcelona, Editorial Noguer. 1976.
* Gaya Nuño, J. A.: *La pintura española del siglo XX*. Madrid, Ibérico Europea de Ediciones 1970.
* Mon, Fernando: *Pintura contemporánea en Galicia*. A Coruña, Caixa Galicia, 1987.
* Pablos, Francisco: *Plástica galega*. Vigo, Caixa de Aforros Municipal de Vigo, 1981.
* Pablos, Francisco: *Pintores galegos do Novecentos*. A Coruña, Fundación Barrié de la Maza, 1981.
* Pantorba, Bernardino de: *Historia y crítica de las Exposiciones Nacionales de Bellas Artes*. Madrid, 1980.
* *Gran Enciclopedia Galega Silverio Cañada*. Vol. I. Xixón, S. Cañada, Edit. 1974.
* Fundación Barrié: *Manuel Abelenda*, Catálogo da Exposición celebrada pola Deputación da Coruña co gallo do centenario do nacemento. 1989.

|  |  |
| --- | --- |
|  | Wikimedia Commons ten máis contidos multimedia na categoría:  ***Manuel Abelenda Zapata Modificar a ligazón no Wikidata*** |

### Ligazóns externas

* Manuel Abelenda Zapata na Colección Afundación.
* Manuel Abelenda Zapata na Fundación María José Jove *(en castelán)*.
* Roteiro cultural e literario 2017

|  |  |
| --- | --- |
| Control de autoridades | 
* Wd: Q20532861
* WorldCat
* VIAF: 35332484
* BNE: XX1158340
* DBE: manuel-abelenda-zapata
* FAST: 428353
* GND: 122210719
* ISNI: 0000 0000 6636 5169
* LCCN: n99005651
* OL: OL5592389A
* SUDOC: 112528422
* ULAN: 500035104

 |